Əhməd Qasımov

Əhməd Əmrah oğlu Qasımov — () — Azərbaycan ictimai-siyasi xadimi, Azərbaycan Respublikası Ali Sovetinin deputatı (1990–1995) Azərbaycan Kommunist Partiyası Ağcabədi Rayon Komitəsinin birinci katibi (1989–1991).

 Həyatı 
Əhməd Qasımov 29 oktyabr 1940-cı ildə Ağcabədi rayonunda dünyaya gəlib. 1957-ci ildə Ağcabədi rayon 2 saylı orta məktəbi bitirib və həmin ildə əmak fəaliyyətinə başlayıb.

1957-ci ildən 1960-cı ilədək Agcabədi şəhərindəki 2 saylı orta məktəbdə təsərrüfat müdiri, 1960-cı ildən 1963-cü ilə qədər Bakı şəhəri 3 saylı Taksi Parkda və Növbəti Minik Avtomobilləri Parkında çilingər. 1963–1964-cü illərdə Bakı 1 saylı Taksi Parkında dispetçer, 1964–1965-ci illərdə həmin müəssisədə texniki şöbə mühəndisi vəzifəsində çalışmışdır. 1965-ci ildən 1967-ci illərdə Ağcabədi "Azərkəndtexnika" İB-nin "Avtomobil təmiri" zavodunun baş mühəndisi, 1967-ci ildən isə eyni zavodun direktoru vəzifəsinə təyin edilmiş və 1981-ci ilə qədər həmin zavoda rəhbərlik etmişdir. Ağcabədi "Avtomobil təmiri" zavodunun direktoru vəzifəsində çalışarkən zavodda görülən işlər sayəsində müəssisə respublika əhəmiyyətli bir zavod səviyyəsinə çıxarmışdır. Belə ki, respublikanın 20-dən artıq rayon kənd təsərrüfatı texnikalarının təmirinin aparılması ilə yanaşı Rusiyanın müxtəlif vilayətlərinə və başqa respublikara sifariş əsasında istehsal olunan kənd təsərrüfatında istifadə olunan arabalar, qoşqular, kotan və malalar göndərilirdi.

1970-ci ildən ardıcıl olaraq Ağcabədi rayon Xalq Deputatları Sovetinin deputatı seçilmiş, rayonun ictimai-siyasi həyatında aktiv fəaliyyət göstərmişdir. Beləliklə, 1981-ci ildə Ağcabədi Rayon XDS İcraiyyə Komitəsi sədrinin müavini, 1989-cu ildə isə Azərbaycan Kommunist Partiyası Ağcabədi Rayon Komitəsinin birinci katibi vəzifəsində çalışmış, 1990-cı Azərbaycan Respublikası Ali Sovetinin deputatı vəzifəsinə seçilmişdir. Daha sonra Azərbaycan Respublikası Prezidenti yanında Ali Nəzarət İnspeksiyasında Ağdam-Ağcabədi üzrə baş inspektor və 1995-ci ilədək Azərbaycan Respublikasının Ali Sovetində Sosial Siyasət üzrə ekspert və komissiyanın üzvü olmuşdur. 1995-ci ildən Bakı şəhər, Sabunçu rayon İcra Hakimiyyəti aparatında müxtəlif vəzifələrdə çalışmışdır.

1999-cu ildən başlayaraq Bakı şəhər Ekologiya komitəsi və 2002-ci ildən Ekologiya Təbii Sərvətlər Nazirliyində əmək fəaliyyətini davam etdirmişdir. 30 sentyabr 2011-ci ilə qədər Ekologiya və Təbii Sərvətlər Nazirliyinin Ətraf Mühitin Mühafizəsi Departamentinin sektor müdiri vəzifəsində çalışmışdır.

 Ailəsi 
Həyat yoldaşı Qasımova Xeyra Usub qızı 25 yanvar 1947-ci ildə Ağcabədi rayonunda anadan olub. Hazırda təqaüddə olan riyaziyyat müəllimidir.

Oğlu Qasımov Ramazan (Bakı Dövlət Universitetinin hüquq fakültəsini bitirib) təqaüddə olan polis polkovnik-leytenantıdır. Oğlu Əmrahlı Əkrəm (Azərbaycan Neft Akademiyasını bitirib) "BAKQAZ" MMC-nin Rəisi vəzifəsində çalışır. Digər oğlu Qasımov Rüstəm (Azərbaycan Tibb Universitetini bitirib) Həkim-onkoloq kimi fəaliyyət göstərir. Aspiranturada təhsilini davam etdirir. Oğlu Qasımov Əmrah (Azərbaycan Neft Akademiyasını bitirib) BP neft şirkətində çalışırr.

 Mükafatları 
 4 aprel 1970-ci ildə "V. İ. Leninin 100 illik yubileyi" ilə əlaqədar təltif edilmişdir.
 23 may 1979-cu ildə "SSRİ-nin mülki müdafiə əlaçısı" döş nişanı ilə təltif edilmişdir.
 20 mart 1980-ci ildə "V. İ. Leninin 110 illik yubileyi ilə əlaqədar beş illik planın yerinə yetirməsinə görə fəxri fərman" ilə təltif edilmişdir.
 10 may 1980-ci il Azərbaycan KP MK-nın 43№-li iclaslə protokoluna əsasən "Əməkdar mühəndis" adına layiq görülmüşdür.

 Mənbə 

 Həyat qəzeti — 24.05.1991 nömrə 98
 Qarabağ qəzeti — 26.01.1991 nömrə 4 (31)
 Azərbaycan qəzeti — 9.06.1994 nömrə 110 (874)

Kateqoriya:Azərbaycan Kommunist Partiyası Ağcabədi Rayon Komitəsinin birinci katibləri
Kateqoriya:Azərbaycan Respublikası Ali Sovetinin XII çağırış deputatları
Kateqoriya:Ağcabədi Rayon Xalq Deputatları Sovetinin deputatları
Kateqoriya:Bakıda vəfat edənlər